Á fjórða hundrað þátttakenda sótti ráðstefnuna Orkulindin Ísland 30. janúar 2006 Ráðstefnan var haldin á Nordica hotel 27. janúar síðastliðinn . Þátttakan , umræðurnar og upplýsingarnar sem komu fram á ráðstefnunni sýna mikilvægi orku - og áliðnaðarins hér á landi . Sóknarandinn á fundinum var afar eindreginn og augljóst er að engin ástæða er til þess fyrir þjóðina að láta háværan minnihlutahóp hrekja sig af leið uppbyggingar í orku - og áliðnaði . Uppbygging minnkar áhættu Í ræðu Þórðar Friðjónssonar , forstjóra Kauphallarinnar , kom fram að nýting orkulindanna og álframleiðsla hefðu tvímælalaust efnahagslegan ávinning í för með sér , einkum væru áhrifin á útflutning ótvíræð og jákvæð í ljósi þess hversu háðir Íslendingar eru innflutningi . Þrátt fyrir þá áhættu sem fælist í fjárfestingu á áli og orku væri meiri áhætta tekin með því að gera það ekki . Mikilvægt væri að markaðsvæða orkufyrirtækin , en það gæfi þeim aukið svigrúm og tryggði að ákvarðanir yrðu teknar á viðskiptalegum forsendum . Afgerandi stuðningur í skoðanakönnun Gallup Á ráðstefnunni kynnti Þóra Ásgeirsdóttir niðurstöður könnunar Gallup , sem gerð var að beiðni SA í nóvember sl . Þær benda eindregið til þess að Íslendingar séu jákvæðir í garð orku - og álfyrirtækjanna og styðja áframhaldandi uppbyggingu hér á landi . Af þeim sem tóku afstöðu voru 70,5% mjög eða frekar jákvæð gagnvart starfandi áliðnaði . 61% þeirra , sem tóku afstöðu eru jákvæð gagnvart áliðnaði , sem byggir á vatnsorku og tæplega 70% eru jákvæð þegar byggt er á gufuafli . Af þeim sem tóku afstöðu voru 55,4% jákvæð gagnvart frekari uppbyggingu áliðnaðar . Virkjanir og umhverfisvernd geta farið saman Þegar spurt var hvort fyrirtækin standi sig vel eða illa í umhverfismálum telja 79,6% , af þeim sem afstöðu tóku , álfyrirtækin standa sig vel og 85,5% að orkufyrirtækin geri það . Fleiri en tveir þriðju þeirra , sem afstöðu tóku , eru hlynntir frekari virkjun vatnsafls og tæplega 90% eru hlynntir frekari virkjun gufuafls . Þegar spurt var hvort hægt sé að sætta sjónarmið umhverfisverndar og vatnsaflsvirkjunar svara 70% jákvætt en 30% neikvætt . Afstaðan er enn eindregnari þegar spurt er með sama hætti en gufuaflið en þá eru 88,3% jákvæðir en 11,7% neikvæðir . Réttilega hefur verið bent á , að tilhneiging sé hjá svarendum að vilja sættir og taka þurfi tillit til þess , þegar svörin eru skoðuð . Niðurstaðan er hins vegar svo afgerandi að varla verður efast um að meirihlutinn telur að virkjanir og umhverfisvernd geti átt samleið . Framangreind svör við spurningum Gallup sýna að verulegur stuðningur er við uppbyggingu orku - og áliðnaðar í landinu þvert á það , sem stundum er haldið fram . Frá pallborðsumræðum sem fóru fram að erindum loknum Ál - og raforkufyrirtæki í fararbroddi í umhverfisvitund Bryndís Skúladóttir , efnaverkfræðingur hjá Samtökum iðnaðarins , benti á að ál er bæði létt og endingargott efni , sem kæmi í stað þyngri og endingarminni efna . Þess vegna minnkuðu umhverfisáhrif vörunnar , en þar að auki skilaði ál sér vel til endurvinnslu , sem aðeins krefðist 5% þeirrar orku , sem færi í frumframleiðsluna . Bryndís vakti athygli á að ál - og orkufyrirtækin væru í fararbroddi þegar að kæmi að umhverfisvitund . Hún benti á að losun gróðurhúsalofttegunda væri margfalt meiri frá brennslu jarðefniseldsneytis en endurnýjanlegrar orku frá vatnsafli eða jarðvarma . Þess vegna væru virkjanir hér á landi eftirsóknarverðar . Nauðsynlegt væri að halda áfram vinnu við orkunýtingu og landnýtingu til lengri tíma . Konur vilja vinna í álveri Smári Geirsson forseti bæjarstjórnar Fjarðabyggðar rakti sögu atvinnuuppbyggingar á Austurlandi . Þáttaskil hefðu orðið með framkvæmdunum á Austurlandi og væri vöxturinn mun meiri og jákvæðari en gert hafði verið ráð fyrir . Sérstaka athygli vakti , að 84% kvenna í Fjarðabyggð taldi sig haf áhuga á störfum í fyrirhuguðu álveri . Andrúmsloftið væri jákvætt og fólk bjartsýnt á framtíðina . " Þann dag tók Austurland stakkaskiptum " , sagði Smári þegar hann minntist 15. mars 2003 , en þá var skrifað undir virkjunar - og álverssamninga . Þekkingarstörf í hátæknigreinum Ágúst Valfells , lektor við HR , fjallaði um þátt orku - og álvinnslu við hátæknistörf og þekkingariðnað hér á landi . Ágúst sagði að virkjanir , hitaveitur og álframleiðslu væru fyrstu skrefin , sem tekin hefðu verið í hátækniiðnaði . Gríðarlega mörg þekkingarstörf tengdust þessari uppbyggingu og nefndi hann í því sambandi að LV hefði á 5 ára tímabili ( 2000 - 2004 ) keypt rannsóknar - og hönnunarþjónustu fyrir tæpa 10 milljarða króna . Góð störf hjá stöðugum fyrirtækjum Gylfi Arnbjörnsson , framkvæmdastjóri ASÍ , benti á að störf í áliðnaði væru góð og vellaunuð auk þess sem mikill stöðugleiki væri í starfsmannahaldi . Meðalstarfsaldur hjá Alcan væri með því lengsta sem þekktist og starfsmannavelta tæplega tífalt minni en almennt meðal félagsmanna ASÍ . Gylfi benti á að regluleg mánaðarlaun í álverum væru mun hærri en meðallaun verka - og iðnaðarmanna í öðrum greinum . Álver væru vissulega hættulegir vinnustaðir , en á móti kæmi mikill skilningur í öryggismálum hjá starfsmönnum og stjórnendum enda væri lítið um alvarleg slys . Auk þeirra , sem hér hafa verið nefndir til sögunnar , fluttu þeir Hallur Hallsson sagnaritari , Guðmundur Páll Jónsson bæjarstjóri á Akranesi og Gunnar Tryggvason fjármálastjóri Enex erindi . Í lok fundarins voru pallborðsumræður með þátttöku Björgólfs Thorsteinssonar formanns Landverndar , Friðriks Sophussonar forstjóra LV , Guðmundar Þóroddssonar forstjóra Orkuveitu Reykjavíkur , Júlíusar Jónssonar forstjóra Hitaveitu Suðurnesja , Rannveigar Rist , forstjóra Alcan á Íslandi , Tómasar Más Sigurðssonar forstjóra Alcoa , Fjarðaáls og Ragnars Guðmundssonar framkvæmdastjóra hjá Norðuráli .